Mɛi babaoo ekpa sɔlemɔyaa, ejaakɛ amɛnáaa saji ni he hiaa yɛ shihilɛ mli lɛ ahetoo loo ehaaa amɛtsui anyɔ amɛmli. Kɛ́ nakai lɛ, mɛni hewɔ esa akɛ oya Kristofoi akpeei ni Yehowa Odasefoi feɔ lɛ mɔ? Mɛni obaana yɛ jɛmɛ?\nMɛi ni yɔɔ suɔmɔ ni susuɔ mɛi ahe ni obaana yɛ jɛmɛ lɛ baaha oná miishɛɛ. Yɛ klɛŋklɛŋ afii 100 lɛ mli lɛ, ato Kristofoi lɛ ahe gbɛjianɔ awo asafoi amli, ni amɛkpeɔ kɛjaa Nyɔŋmɔ, kɛkaseɔ Ŋmalɛi lɛ, ni amɛwowoɔ amɛhe hewalɛ. (Hebribii 10:24, 25) Akɛni amɛkpeɔ kɛ miishɛɛ hewɔ lɛ, amɛnuɔ he akɛ amɛyɛ nanemɛi kpakpai ateŋ—ni ji amɛnyɛmimɛi Kristofoi lɛ. (2 Tesalonikabii 1:3; 3 Yohane 14, 15) Wɔnyiɛɔ klɛŋklɛŋ afii 100 lɛ mli Kristofoi lɛ anɔkwɛmɔnɔ lɛ sɛɛ ŋmɛnɛ, ni wɔnáa miishɛɛ tamɔ amɛná lɛ.\nObaale bɔ ni akɛ Biblia mli shishitoo mlai tsuɔ nii ahaa. Ŋmɛnɛ lɛ, hii kɛ yei kɛ gbekɛbii fɛɛ kpeɔ kutuu, tamɔ bɔ ni atsɔɔ yɛ Biblia lɛ mli lɛ. Tsɔɔlɔi ni sa tsɔɔ Biblia lɛ nɔ amɛyeɔ amɛbuaa wɔ ni wɔna bɔ ni wɔɔfee wɔkɛ Biblia mli shishitoo mlai atsu nii yɛ wɔshihilɛ mli daa. (5 Mose 31:12; Nehemia 8:8) Mɔ fɛɛ mɔ baanyɛ ekɛ ehe awo sane ni tsɔɔlɔi lɛ kɛ toibolɔi lɛ gbaa lɛ kɛ lalai ni aláa lɛ amli, ní ekɛjie hiɛnɔkamɔ ni eyɔɔ akɛ Kristofonyo lɛ kpo.—Hebribii 10:23.\nHemɔkɛyeli ni oyɔɔ yɛ Nyɔŋmɔ mli lɛ mli baawa. Bɔfo Paulo kɛɛ asafo ko ni yɔɔ ebeaŋ lɛ akɛ: “Miishwe akɛ mana nyɛ, koni . . . ashɛje mi kɛ nyɛ fɛɛ mii yɛ nyɛteŋ, yɛ hemɔkɛyeli ni yɔɔ mi kɛ nyɛ fɛɛ mli lɛŋ.” (Romabii 1:11, 12) Bɔ ni wɔkɛ wɔnyɛmimɛi Kristofoi lɛ kpeɔ yɛ asafoŋ kpeei ashishi daa lɛ wajeɔ wɔhemɔkɛyeli, ni ehaa wɔtswaa wɔfai shi waa akɛ wɔkɛ gbɛtsɔɔmɔi ni yɔɔ Biblia lɛ mli lɛ baatsu nii.\nWɔmiifɔ̃ bo nine ni oba wɔsafoŋ kpee ni nyiɛ sɛɛ ni wɔbaafee lɛ shishi ni bo diɛŋtsɛ obana nɔ ni atsɔɔ nɛɛ? Wɔkɛ miishɛɛ baahere bo atuu. Aheee nɔ ko yɛ mɔ ko dɛŋ yɛ wɔkpeei lɛ eko fɛɛ eko shishi.\nMɛɛ nɔkwɛmɔnɔ sɛɛ wɔnyiɛɔ kɛfeɔ wɔsafoŋ kpeei?\nKɛ́ wɔtee Kristofoi akpeei lɛ, mɛɛ sɛɛ wɔnáa?\nKɛ́ ootao ona bɔ ni Maŋtsɛyeli Asa ni yɔɔ okutso lɛ mli lɛ mli yɔɔ dani oba wɔkpeei lɛ eko lɛ, bi Yehowa Odasefoi lɛ ateŋ mɔ ko ni ekɛ bo aya ni oyakwɛ jɛmɛ.\nAsafoŋ Kpeei Srɔtoi ni Yehowa Odasefoi Feɔ\nTaomɔ he ni Yehowa Odasefoi kpeɔ yɛ kɛ bɔ ni amɛjáa.\nKɛ́ Otee Yehowa Odasefoi a-Kristofoi Akpee Shishi lɛ, Mɛni Obaana?